Betogers ‘beset’ Kaapse strandBetogers op Muizenberg-strand. (Foto: Twitter) Betogers het Saterdag op Muizenberg se strand toegesak in verset teen die verbod op strande in Covid-19-brandpunte. Verskeie strande in die Wes-Kaap is sedert Desember gesluit as deel van afsonderingsregulasies om die Covid-19-pandemie te stuit. Video’s en foto’s wat op sosiale media gedeel is, wys hoe lede van die publiek rustig op Muizenberg se strand rondstaan of -sit. Verskeie mense het ook in die golwe baljaar. Die polisie het Saterdagoggend tevergeefs probeer om mense van die strand te verjaag en het later maar bloot toegekyk vanaf hul polisiemotors wat net duskant die strand geparkeer was. Die Stad Kaapstad het Vrydag in ŉ verklaring gesê hy neem kennis van die beplande betoging teen die sluit van strande. “Hoewel die stad die oopmaak van strande ondersteun, word ons steeds wetlik verplig om die regulasies van afsonderingsvlak 3 toe te pas,” het Wayne Dyason, woordvoerder vir wetstoepassing in Kaapstad, gesê. Raadsheer Dan Plato, uitvoerende burgemeester van Kaapstad, het reeds aan pres. Cyril Ramaphosa geskryf en gevra dat die verbod op strande gelig word. Dyason sê enkele lewensredders is steeds op strande ontplooi. Dié lewensredders is veronderstel om strande te patrolleer en oortreders van die verbod tereg te wys. Video of the Muizenberg civil disobedience right now. pic.twitter.com/gpOUnpJKoG — ???????????????????? ???????????????????? ???? (@_JamesWiles) January 30, 2021